ચાળ્યા વગરના લોટમાંથી ભાખરી, રોટલી, રોટલા બનાવીને ખાવાથી, બ્રાઉન બ્રેડ અને લાલ ચોખા ખાવાથી, કોર્નફ્લેક્ષ, ઓટમીલ અને ‘સીરીઅલ’ (જાડો શેકેલો લોટ) ખાવાથી શરીરને ખુબ ફાઈબર, અગત્યનાં ખનીજો (લોહ, કોબાલ્ટ, તાંબુ, મેંગેનીઝ, જસત, સીલેનીઅમ), વીટામીનો વગેરે મળે છે. એનાથી હાર્ટ-એટેકનું પ્રમાણ ૧૫ થી ૩૫ ટકા ઘટી જાય છે. આખા અનાજમાંથી વનસ્પતીમાં રહેલ ‘સ્ટરોલ્સ’, ‘ફ્લેવેનોઈડ્ઝ’ અને એન્ટીઓક્સીડન્ટ મળે છે. વળી આ ખોરાક ખાવાથી પેટ જલદી ભરાઈ જાય છે જેથી ખોરાક વધુ પડતો લેવાઈ જતો નથી, આથી વજન વધી જતું નથી. પ્રોસેસ કરેલા ‘ઓટમીલ’, ‘સીરીઅલ’ અને ‘કોર્નફ્લેક્ષ’માં વધારાનાં વીટામીન, રેસીન અને સુકો મેવો નાખેલો હોય છે જે આરોગ્યમાં વધુ મદદરુપ થાય છે.